b'\n_START_ARTICLE_\nJudita (Marko Maruli\xc4\x87)\n_START_SECTION_\nPovijesna pozadina\n_START_PARAGRAPH_\nRadnja spjeva odvija se u vrijeme uspona asirske dr\xc5\xbeave i njezinog pada potkraj 7. stolje\xc4\x87a. Tada su se naime, nezadovoljni okrutnom vladavinom Asiraca, udru\xc5\xbeili vladari Medije i Babilona i podigli ustanak protiv Asiraca. Po\xc4\x8detkom 612. pr. Kr. osvojili su asirsku prijestolnicu Ninivu. Premda je asirski kralj jo\xc5\xa1 neko vrijeme vladao iz Harana, Asirsko je carstvo prestalo postojati. Ubrzo su Babilonci osnovali Novobabilonsko Carstvo i za prvoga kralja postavili Nabopolasara, ina\xc4\x8de rodom iz Kaldeje._NEWLINE_Kad je Nabopolasar potisnuo asriske snage sve do gornjeg toka Eufrata, Egipat se zabrinuo i poslao pomo\xc4\x87 Asiriji (616. pr. Kr.). Istvremeno, Medijci, koji su se nalazili na podru\xc4\x8dju zapadnog Irana i sada se \xc5\xa1irili prema Anatoliji, sklapaju savez s Babilonijom. Godine 610. pr. Kr. Babilonci uz pomo\xc4\x87 Medijaca osvajaju Haran i potiskuju Asirce i Egip\xc4\x87ane na podru\xc4\x8dje Sirije. Odlu\xc4\x8duju\xc4\x87a je bila bitka kod Karkemi\xc5\xa1a, 605. pr. Kr. u kojoj s babilonske strane sudjeluju Nabopolasar i njegov sin i nasljednik Nabukodonozor II., koji i odnosi kona\xc4\x8dnu pobjedu nad Egip\xc4\x87anima. Odmah nakon bitke, na vijest da mu je otac umro, vra\xc4\x87a se u Babilon i ondje biva okrunjen. Najve\xc4\x87i uspon babilonska dr\xc5\xbeava je i do\xc5\xbeivjela pod Nebukadnezarom (Nabukodonozorom) II., koji je obnovio Babilon, osvojio velika podru\xc4\x8dja Sirije i Palestine te odveo \xc5\xbdidove u ropstvo._NEWLINE_Alegorijski, Maruli\xc4\x87 djelo smje\xc5\xa1ta u vrijeme Hrvatsko-osmanskih ratova, odnosno Stogodi\xc5\xa1njeg rata s Turcima, koji su se u svom silovitom napredovanju nakon slamanja Bosansko kraljevstvo pribli\xc5\xbeili Splitu. Vidjev\xc5\xa1i demoraliziranost i gubitak nade kod svojih gra\xc4\x91ana, koji su se pripremali za pad Splita, Maruli\xc4\x87 je htio uliti nadu i podi\xc4\x87i moral svojih sugra\xc4\x91ana. Prema povijesnim zapisima, Osmanlije su se nalazile nadomak Splitu i pripremali se za osvajanje izlaza na Srednju Dalmaciju.\n_START_SECTION_\nNadahnu\xc4\x87e i namjena\n_START_PARAGRAPH_\nMaruli\xc4\x87 je djelo po\xc4\x8deo pisati u korizmenim danima, kada je u svom pismu oslovnjenom na don Dujma, napisao da je nadahnu\xc4\x87e za svoju knjigu (libar) dobio "prevr\xc4\x87u\xc4\x87i knjige Staroga Zavjeta". Kako je i sam napisao u uvodniku izvornoga izdanja, namjerio se na knjigu o Juditi, gdje mu se svidjela biblijska pripovijest o hrabroj udovici Juditi i "preoholom Holofernu, koja ubiv\xc5\xa1i ga, oslobodi svu izraelsku zemlju od pogibelji koja se ve\xc4\x87 bija\xc5\xa1e nadvila." Kako je naveo u pismu, poslu\xc5\xbeio se ovom parabolom kako bi ispjevao hrabrost Judite i ukazao na va\xc5\xbenost vjere u Isusa Krista i u svoj narod. Dalje je istaknuo, kako nije preuzeo pri\xc4\x8du, ve\xc4\x87 "pripovijest preto\xc4\x8dio u stihove, i po zakonu starih poeta kojima nije dosta da ispripovijede kako se neka zgoda zbila, nego mnoge postupke mije\xc5\xa1aju da bi ugodili onima \xc5\xa1to \xc4\x8ditaju". Istovremeno je \xc5\xbeelio napisati djelo \xc4\x8ditljivo splitskom plemstvu i puku te pridonijeti kulturnom razvoju grada._NEWLINE_Poput Dantea Alighierija, i Maruli\xc4\x87 svoj uzor pronalazi u anti\xc4\x8dkoj knji\xc5\xbeevnosti, ali sa kr\xc5\xa1\xc4\x87anskim elementima. Istovremeno je nasjedovatelj anti\xc4\x8dke poeti\xc4\x8dke ba\xc5\xa1tine i kr\xc5\xa1\xc4\x87anski pjesnik, koji se koristi anti\xc4\x8dkim epskim zna\xc4\x8dajkama; tako invokacijom ne zaziva muze, kao \xc5\xa1to je slu\xc4\x8daj kod Homera i Vergilija, ve\xc4\x87 kr\xc5\xa1\xc4\x87anskoga Boga, a time i \xc5\xbeidovskoga Jahvea. Kao i u Bo\xc5\xbeanstvenoj Komediji, kr\xc5\xa1\xc4\x87anskom dru\xc5\xa1tvu pribli\xc5\xbeava biblijsku prispodobu, a istovremeno i \xc5\xa1alje poruku smje\xc5\xa1taju\xc4\x87i je u kontekst svoga vremena._NEWLINE_Osim \xc5\xa1to je djelom htio potaknuti na otpor prema Turcima, Maruli\xc4\x87 je gra\xc4\x91ane htio podsjetiti i na kr\xc5\xa1\xc4\x87anski pristup spolnosti, va\xc5\xbenosti predbra\xc4\x87ne \xc4\x8disto\xc4\x87e, \xc4\x8distoga \xc5\xbeivota i otvorenosti novom \xc5\xbeivotu. Spominje i Sodomu i Gomoru, biblijske gradove koji su razoreni zbog pretjerane bludnosti, prostitucije, negiranja bo\xc5\xbeje postojanosti i gubitka svakoga oblika morala: Eto, k vama ide moja vele\xc5\xa1tovana Judita, mo\xc5\xbeda ne s manjim ukrasom nego kad se bija\xc5\xa1e pokazala Holofernu, nego dapa\xc4\x8de da vas okrijepi u pridr\xc5\xbeavanju svete \xc4\x8disto\xc4\x87e, pred va\xc5\xa1e o\xc4\x8di izijev\xc5\xa1i i postaviv\xc5\xa1i sve ljepote, kreposti, krasote, dike i slave moje... Tako\xc4\x91er, poru\xc4\x8duje svakom \xc4\x8ditatelju da se ugleda na hrabrost i njezinu krepost, ne boje\xc4\x87i se turske napasti, koja je "samo ku\xc5\xa1nja koju Bog pred nas stavlja". Time \xc5\xbeeli re\xc4\x87i kako se hrvatska dr\xc5\xbeavnost mora izboriti slogom i vjerom, a ne skrivanjem i razmi\xc5\xa1ljanjem o predaji, kako su to \xc4\x8dinili \xc5\xbdidovi uo\xc4\x8di Holofernovog napada u djelu._NEWLINE_Iako je posve\xc4\x87eno njegovu kumu i splitskom sve\xc4\x87eniku, Maruli\xc4\x87 je djelo namijenio obi\xc4\x8dnom splitskom puku, koji i kako sam ka\xc5\xbee nije u\xc4\x8den niti poznaje talijanski ili latinski jezik.\n_START_SECTION_\nUvodnik\n_START_PARAGRAPH_\nNa petoj stranici izvornika Judite, Maruli\xc4\x87 je zapisao da je djelo napisao od utjelovljenja Isuskrstova godine prve nakon tisu\xc4\x87u i petstote, dvadeset i drugoga dana mjeseca travnja, u Splitu gradu, \xc5\xa1to odgovara 22. travnju 1501. godine, iako se pojedini povjesni\xc4\x8dari knji\xc5\xbeevnosti ne sla\xc5\xbeu da je to uistinu nadnevak zavr\xc5\xa1etka djela. U uvodniku isti\xc4\x8de kako je ep posvetio splitskom kanoniku don Dujmu Balistrili\xc4\x87u, ostaviv\xc5\xa1i iskaz o pjesni\xc5\xa1tvu i izvorima kojima se koristio kako bi napisao djelo: _NEWLINE_ \xe2\x80\x9eEvo bo historiju tuj svedoh na versih, po obi\xc4\x8daju na\xc5\xa1ih za\xc4\x8dinjavac i jo\xc5\xa1\xc4\x87e po zakonuonih starih poet, kam ni zadovoljno pro\xc4\x8ditati ako je dilo pro\xc5\xa1lo, da mnoge na\xc4\x8dine opkladaju, neka je vi\xc4\x8dnije onim ki budu \xc5\xa1titi...\xe2\x80\x9d_NEWLINE_U srednjem dijelu uvodnika ili pogovora, Maruli\xc4\x87 daje opis vremena u kojem se djelo odvija, povijesno potkrijepljen i stilski dora\xc4\x91en kako bi uveo \xc4\x8ditatelja u djelo, ali ujedno dao i uvid u povijest naroda Bliskog Istoka u vremenu 6 stolje\xc4\x87a prije Kristova ro\xc4\x91enja. Nabukodonozor [II.], kralj Babilonije i Asirije, tada je u svojoj vlasti dr\xc5\xbeao asirsku prijestolnicu Ninivu, te poraziv\xc5\xa1i Arfaksada, kralja Medije, kod rijeke Eufrata u Mezopotamiji postade vladar novobabilonskog kraljevstva. Svima koji su grani\xc4\x8dili s njim poru\xc4\x8di da se predaju, ali oni se ne htjedo\xc5\xa1e pokoriti, pa otpremi Holoferna, koji osvoji sve kuda pro\xc4\x91e._NEWLINE_Maruli\xc4\x87 u nastavku daje prikaz cijele radnje u obliku kratkog eseja, a potom u obliku natuknica izdvaja najva\xc5\xbenije iz svakog pjevanja odnosno knjige (libra).\n_START_SECTION_\nPrvo libro\n_START_PARAGRAPH_\nPrvo pjevanje zapo\xc4\x8dinje uvodom u kojem se opisuje grad Ekbatan koji je sazidao kralj Arfaksad. Grad je bio oli\xc4\x8denje njegove mo\xc4\x87i. No, mnogi su bili zavidni na njegovu mo\xc4\x87, kao \xc5\xa1to je bio Nabukodonozor. U sukobu kod Eufrata izme\xc4\x91u Arfaksada i Nabukodonozora, pobje\xc4\x91uje Nabukodonozor. Nagradio je sve one koji su se borili za njega i \xc5\xa1alje u sve okolne zemlje glasnike sa porukom da mu se imaju pokloniti ili \xc4\x87e biti osvojeni. Mnogo zemalja ga je ismijalo, na \xc5\xa1to se on zaklinje svojim prijestoljem da \xc4\x87e ih sve pokoriti. Holofernu daje zada\xc4\x87u da zapovijeda vojskom i krene na zapad kako bi pokorio nedostojnike.\n_START_SECTION_\nDrugo libro\n_START_PARAGRAPH_\nHolofern prelazi sa vojskom u Asiriju gdje nemilosrdno pokorava sve one koji mu se odupiru. Ostale koji se ne opiru podvla\xc5\xa1\xc4\x87uje bez nasilja. No, Elaikim, \xc5\xbeidovski sve\xc4\x87enik, narodima pi\xc5\xa1e pisma da se bore i \xc4\x8duvaju Jeruzalem, napominje im da je spas u vjeri i molitvi Bogu. Kada Holofern saznaje za ta pisma razljuti se jer iz njih je jasno da se \xc5\xbeidovi spremaju na otpor. Jedan od njegovih vojnika po imenu Akior, poku\xc5\xa1ava mu pojasniti kako \xc5\xbeidovski narod ima jednog Boga i da je u bitkama on uvijek uz njih, a da ih se porazi moraju biti u bo\xc5\xbejoj nemilosti. Vojnicima Akiorove rije\xc4\x8di nisu milo sjele.\n_START_SECTION_\nTre\xc4\x87e libro\n_START_PARAGRAPH_\nDa bi se osvetili Akiora sve\xc5\xbeu njegovi suborci za drvo ispred Betulije nadaju\xc4\x87i se kako \xc4\x87e ga stanovnici smaknuti, no kako je Akior vjernik u \xc5\xbeidovskog Boga, oni ga po\xc5\xa1tede i prirede mu gozbu. Holofern napada grad, a stanovnici njegovu vojsku zasipaju kamenjem sa zidina. Holofern prekida dotok vode u grad i poku\xc5\xa1ava ih iscrpiti. Nakon 20 dana zavladala je \xc5\xbee\xc4\x91 u gradu i po\xc4\x8dinju se javljati gra\xc4\x91ani da se pregovara o predaji. No, Ozij moli gra\xc4\x91ane da se strpe jo\xc5\xa1 nekoliko dana kako bi im Bog poslao pomo\xc4\x87. Me\xc4\x91u stanovnicima je bila i Judita, naro\xc4\x8dite fizi\xc4\x8dke ljepote, udovica je i \xc5\xbeivi \xc4\x8destito i mnogo se moli Bogu, posti, daje milostinju jer je bila bla\xc5\xbeena sa mnogo imovine. Mu\xc5\xbe joj je umro pod suncem prije nekoliko godina, a od tada \xc5\xbeivi sa svojom slu\xc5\xa1kinjom Abrom. Judita je nesretna jer su \xc5\xbeidovi lagano pribjegli rje\xc5\xa1enju da se predaju u neda\xc4\x87i. Obra\xc4\x87a se ljudima i zaziva Abrahama, Izaka i Jakova, i navodi da \xc4\x87e ih Bog spasiti ako budu ustrajni i ne isku\xc5\xa1avaju ga. Juditina vjera u Boga je \xc4\x8dista i nepokolebljiva. Ka\xc5\xbee im da \xc4\x87e sa svojom slu\xc5\xa1kinjom u no\xc4\x87i iza\xc4\x87i iz grada i neka se svi mole za Bo\xc5\xbeju pomo\xc4\x87 dok se one ne vrate.\n_START_SECTION_\n\xc4\x8cetvrto libro\n_START_PARAGRAPH_\nJudita se priprema zavesti Holoferna, uredila se poput prelijepe mlade \xc5\xbeene koja odi\xc5\xa1e sa mladena\xc4\x8dkom ljubavi. Bo\xc5\xbeji dar Juditi bila je privla\xc4\x8dnost kojoj nitko nije mogao odoljeti. Prije polaska Holofernovom taboru, Judita si priprema objed od kruha, sira, vina, ulja i prge. Svi stanovnici mole se za njen uspjeh kako Judita sve vi\xc5\xa1e odmi\xc4\x8de od grada. Pod izlikom da bje\xc5\xbei iz grada te da \xc5\xbeeli pomo\xc4\x87i Holofernu kako da brzo osvoji grad i bez puno \xc5\xbertava, ulazi u neprijateljski tabor. Ubrzo mu Judita svojom privla\xc4\x8dno\xc5\xa1\xc4\x87u pomuti razum.\n_START_SECTION_\nPeto libro\n_START_PARAGRAPH_\nJudita jede svoj objed koji je pripremila, a ne hranu Holoferna. Holofern joj daje slobodu kretanja kroz Tabor kroz puna tri dana, a \xc4\x8detvrti dan Holofern prire\xc4\x91uje gozbu i \xc5\xa1alje joj slugu Bagou da joj priop\xc4\x87i kako Holofern zahtijeva da se ona useli njemu, no ona to hladno odbija, ali ipak svrati na ve\xc4\x8deru. Na ve\xc4\x8deri, napije Holoferna i on pada u san potpuno pijan. Moli se sa Abrom Bogu, i zakolje Holoferna, osje\xc4\x8de mu glavu i odnosi je nazad u Betuliju. Gra\xc4\x91ani slave, zahvaljuju Bogu i Juditi. Holofernovi vojnici otkrivaju njegovo tijelo, vidjev\xc5\xa1i njegovu glavu na zidinama grada bje\xc5\xbee u panici i strahu.\n_START_SECTION_\n\xc5\xa0esto libro\n_START_PARAGRAPH_\nU \xc5\xa1estom pjevanju pjesnik opisuje doga\xc4\x91aje u Jeruzalemu poslije odlaska Holofernove vojske. Opisuje i dolazak popa Elijakima sa svojim popovima koji su do\xc5\xa1li vidjeti Juditu. Ona odlazi u Jeruzalem na tri mjeseca te se potom vra\xc4\x87a ku\xc4\x87i. U svom daljnjem \xc5\xbeivotu, ona se poslije prvog mu\xc5\xbea Manasesa nije vi\xc5\xa1e udavala, a nakon njezine smrti narod ju je \xc5\xbealio sedam dana jer zahvaljuju\xc4\x87i njoj nije bilo nikakvih ratova.\n_START_SECTION_\nJudita\n_START_PARAGRAPH_\nJudita vjeruje u Bo\xc5\xbeje naume. Ona je \xc4\x8dista i plemenita srca, jako je pobo\xc5\xbena i bogobojazna. Vidjev\xc5\xa1i da je pred Izraelom jo\xc5\xa1 jedna ku\xc5\xa1nja u kojoj mnogi posustaju i okre\xc4\x87u le\xc4\x91a Bogu, ona odlu\xc4\x8duje u\xc4\x8diniti ne\xc5\xa1to \xc5\xa1to bi bez Bo\xc5\xbeje pomo\xc4\x87i bilo nemogu\xc4\x87e.Ljubav prema Jahvi dala joj je snagu i hrabrost da ode me\xc4\x91u neprijatelje. Da Bog nije bio na njenoj strani, sigurno bi je otkrili i ubili. No ova, vo\xc4\x91ena ljubavlju prema svom narodu i Bogu, otkrila je svu svoju ljepotu i u\xc4\x8dinila ono \xc5\xa1to je smatrala svojom du\xc5\xbeno\xc4\x87u. Spasila je svoj narod pri tome \xc5\xbertvuju\xc4\x87i svoj \xc4\x8dime je dokazala da je vrlo po\xc5\xbertvovna .\n_START_SECTION_\nHolofern\n_START_PARAGRAPH_\nHolofern, u nekim izvorima i Holoferno, babilonski vojskovo\xc4\x91a, \xc4\x8desto naslovljen sa "vojvoda". Nakon \xc5\xa1to je Nabukodonozor osvojio Ninivu i pokorio Medijce, poslao je glasnike u sve gradove grani\xc4\x8dnih dr\xc5\xbeava o mogu\xc4\x87nosti predaje. Nakon \xc5\xa1to su oni to slo\xc5\xbeno odbili (smatraju\xc4\x87i da je posrijedi \xc5\xa1ala), imenuje Holoferna vo\xc4\x91om vojne u zapadne zemlje. Prilikom imenovanja zapovjednikom, Nabukodonozor ga naziva bisernom krunom, zlatorepnom strijelom kuda god je hodio. Isti\xc4\x8de njegove hrabrost u svim bojevima svojim, u kojima je sve porazio, pobio, protivnike. Ovim ukrasnim pridjevima, Nabukodonozor isti\xc4\x8de Holofernovu va\xc5\xbenost u \xc5\xa1irenju carstva i ja\xc4\x8danju samog njegovog polo\xc5\xbeaja, a vjeruju\xc4\x87i u njegovu sposobnost mu i povjerava ovaj zadatak. No, u rije\xc4\x8dima zapovijedi, daje se naslutiti kako mu nehoti\xc4\x8dno daje do znanja da se ne uzoholi, jer ka\xc5\xbee: Gradove i krajeve osvoji za mene/Da me se svatko boji, svatko da me \xc5\xa1tuje i nagla\xc5\xa1ava svoje pretenzije za \xc5\xa1irenjem i mo\xc4\x87i. Prema daljnjim stihovima, Holofern je spremno poslu\xc5\xa1ao kralja i okupio vojsku od sto i dvadeset hiljada pje\xc5\xa1aka, mladih, golobradih i pri najboljoj snazi; iz opisa se iskazuje snaga i mo\xc4\x87 babilonske vojske, koja u metafori predstavlja Osmansku vojsku. Vo\xc4\x91a koji upravlja takvom vojskom ima veliko strahopo\xc5\xa1tovanje u svojoj zemlji.\n_START_SECTION_\nIzdanja i prijevodi\n_START_PARAGRAPH_\nUtemeljenjem Dru\xc5\xa1tva hrvatskih knji\xc5\xbeevnika na po\xc4\x8detku 20. stolje\xc4\x87a hrvatski knji\xc5\xbeevnici i povjesni\xc4\x8dari knji\xc5\xbeevnosti prozvali su Maruli\xc4\x87a Ocem hrvatske knji\xc5\xbeevnosti. Tada su novoosnovano dru\xc5\xa1tvo i Matica hrvatska objavili divot-izdanje Judite s opse\xc5\xbenim pregovorom i tuma\xc4\x8denjem manje poznatih rije\xc4\x8di te ure\xc5\xa1eno sa osam crte\xc5\xbea slikara Otona Ivekovi\xc4\x87a._NEWLINE_Prvo izdanje Judite usporedno prevedene na hrvatski knji\xc5\xbeevni jezik priredio je i objavio Josip Bratuli\xc4\x87 1983. u sklopu znanstvenog rada o Maruli\xc4\x87evoj Juditi. U prevo\xc4\x91enju su mu pomogli "marulozi", akademici Milan Mogu\xc5\xa1 i Mirko Tomasovi\xc4\x87. U prire\xc4\x91ivanju prvog sveobuhvatnog izdanja Judite, kori\xc5\xa1teni su i izvori iz \xc4\x8dasopisa Colloquia Maruliana i velikom Rje\xc4\x8dniku Maruli\xc4\x87eve Judite suradnika Milana Mogu\xc5\xa1a._NEWLINE_Godine 1989., kao prvo izdanje Knjige Mediterana, iza\xc5\xa1la je Judita s likovnim prilozima sedamnaestorice hrvatskih slikara i grafi\xc4\x8dara, me\xc4\x91u kojima se isti\xc4\x8du djela Andrije Meduli\xc4\x87a i Bele \xc4\x8ciko\xc5\xa1 Sesije._NEWLINE_Usto je 1998. Margarita Stocker na Sveu\xc4\x8dili\xc5\xa1tu Yale objavila djelo Judith, Sexual Warrior, Women and Power in Western Culture, u kojoj je potanko razlo\xc5\xbeila i obuhvatila Juditin polo\xc5\xbeaj i mjesto koje zauzima u zapadnoeuropskoj kulturi te se posebno osvrnula na zna\xc4\x8daj u hrvatskoj knji\xc5\xbeevnosti zbog kojeg je ep dobio posebno svrstavanje kao biblijsko-vergilijanski. To je i prvi stru\xc4\x8dni kriti\xc4\x8dki osvrt u kojem se spominje Maruli\xc4\x87evo djelo pisan na engleskom jeziku i prvi od strane nekog ameri\xc4\x8dkog autora. Stocker je i svpjem djelu odradila knji\xc5\xbeevne ostvaraje za vrijeme Francuske revolucije, koji su kao osnovni predlo\xc5\xbeak koristili Maruli\xc4\x87evo djelo, njezine utjecaje tijekom vjerskih ratova, reformacije, koja je odbacila ve\xc4\x87i dio parabole, i utjecaj u filmskoj industriji, glazbi i legendama koje su nastale za nacisti\xc4\x8dkoga i komunisti\xc4\x8dkoga re\xc5\xbeima._NEWLINE_U spomen na petstotu obljetnicu najpoznatijega Maruli\xc4\x87eva djela, Matica hrvatska tiskala je kompaktni disk (CD) s njegovim tekstovima, a prijevod na hrvatski jezik na\xc4\x8dinio je Marko Gr\xc4\x8di\xc4\x87. Jubilarno izdanje bilo je popra\xc4\x87eno s likovnim prilozima Matka Treboti\xc4\x87a._NEWLINE_Bratuli\xc4\x87 je ponovno 2003. u suradnji s Maticom hrvatskom objavio drugo, izmijenjeno i dopunjeno izdanje Judite sa slobodnim prijevodom na suvremeni hrvatski jezik, koju je preveo Marko Gr\xc4\x8di\xc4\x87, koriste\xc4\x87i se zabilje\xc5\xa1kama poznatih jezikoslovaca i istra\xc5\xbeiva\xc4\x8da Maruli\xc4\x87evih djela, me\xc4\x91u kojima se isti\xc4\x8du Vatroslav Jagi\xc4\x87, Marcelo Ku\xc5\xa1ar, Petar Kasandri\xc4\x87, Vjekoslav \xc5\xa0tefani\xc4\x87, Petar Skok, Vojmir Vinja, Mate Hraste, Ivan Slamnig, Marin Frani\xc4\x8devi\xc4\x87, Josip Von\xc4\x8dina, Tonko Maroevi\xc4\x87 i mnogi drugi. Dopunjeno izdanje imalo je dvije svrhe: upotrijebiti te\xc4\x8dan suvremeni jezik, ali i o\xc4\x8duvati spomen na staru hrvatsku \xc4\x8dakav\xc5\xa1tinu i po\xc4\x8detke stvaranja hrvatskoga knji\xc5\xbeevnoga jezika, zbog \xc4\x8dega su prevoditelji i suradnici zadr\xc5\xbeali aorist i imperfekt kao vrijeme pripovijedanja i neke izraze koji se u dana\xc5\xa1njem hrvatskom vi\xc5\xa1e ne koriste.\n_START_SECTION_\nJezik\n_START_PARAGRAPH_\nJudita je najzna\xc4\x8dajnije Maruli\xc4\x87evo djelo i najznamenitije djelo hrvatske humanisti\xc4\x8dke i renesansne knji\xc5\xbeevnosti. Osim u Hrvatskoj, bilo je priznato u cijeloj Europi kao ekvivalent Shakespeareovim ili Danteovim djelima. Obilje\xc5\xbeava po\xc4\x8detak hrvatske umjetni\xc4\x8dke knji\xc5\xbeevnosti, jer je Maruli\xc4\x87 na hrvatskom jeziku, to\xc4\x8dnije splitskoj \xc4\x8dakav\xc5\xa1tini svoga vremena uspio ostvariti epski knji\xc5\xbeevni oblik kakvi su talijanski, \xc5\xa1panjolski i francuski humanisti pisali prete\xc5\xbeito na latinskom jeziku. Maruli\xc4\x87 je u samom naslovu naglasio va\xc5\xbenost djela u versih, hrvacki slo\xc5\xbeena, kojim je potaknuo \xc5\xa1irenje kulture i hrvatske domoljubne misli pisanom rije\xc4\x8di na materinskom jeziku._NEWLINE_Budu\xc4\x87i da je to prvo djelo u cijelosti napisano na hrvatskom jeziku, Maruli\xc4\x87 je njime zavrijedio naslov "oca hrvatske knji\xc5\xbeevnosti". Maruli\xc4\x87 je stvorio temelje za razvoj hrvatskog knji\xc5\xbeevnog jezika na temelju stare, splitske \xc4\x8dakav\xc5\xa1tine u koje je, zbog kr\xc5\xa1\xc4\x87anske tematike, unio i neke elemente crkvenoslavenskog jezika. I sam je za \xc5\xbeivota bio svjestan va\xc5\xbenosti Judite i svih djela napisanih na hrvatskom jeziku, jer je njima u hrvatsku knji\xc5\xbeevnost unio renesansu. Time je njegovo zna\xc4\x8denje u hrvatskoj knji\xc5\xbeevnosti dvojako; Maruli\xc4\x87 je pisao stilom kasnog humanizma istovremeno nagovije\xc5\xa1taju\xc4\x87i dolazak renesanse zastu\xc5\xa1ljivanjem drugih pjesni\xc4\x8dkih obilje\xc5\xbeja._NEWLINE_Njegovo knji\xc5\xbeevno-teorijsko razmi\xc5\xa1ljanje u predgovoru epa prvo je takve vrste u hrvatskoj knji\xc5\xbeevnosti i jedno od prvih u europskoj renesansi. Djelo je napisano dvostruko rimovanim dvanaestercem, najzahtjevnijim stihom, \xc4\x8dija je glavna zna\xc4\x8dajka rimovanje u sredini i na kraju stiha. Takvo slo\xc5\xbeeno rimovanje, Maruli\xc4\x87 je preuzeo od za\xc4\x8dinjavaca, jednih od svojih izvora, srednjovjekovnih sve\xc4\x87enika glagolja\xc5\xa1a koji su za vrijeme svete mise zapo\xc4\x8dinjali pjevanje.\n_START_SECTION_\nStilske zna\xc4\x8dajke\n_START_PARAGRAPH_\nJudita je kr\xc5\xa1\xc4\x87ansko-vergilijanski ep u kojem je Maruli\xc4\x87 oblikovao biblijski predlo\xc5\xbeak oboga\xc4\x87uju\xc4\x87i ga vlastitim komentarima i pjesni\xc4\x8dkim uresima. Budu\xc4\x87i da se u djelu u podjednakoj mjeri javljaju elementi klasi\xc4\x8dnog (vergilijanskog) pjesni\xc5\xa1tva i kr\xc5\xa1\xc4\x87anske knji\xc5\xbeevnosti, djelo je ujedno i humanisti\xc4\x8dkoga i renesansnoga karaktera._NEWLINE_Glavna zna\xc4\x8dajka vergilijanske lirike u Juditi je kr\xc5\xa1\xc4\x87anska invokacija, koja se razlikuje od klasi\xc4\x8dne invokacije po tome \xc5\xa1to Maruli\xc4\x87 ne zaziva muze, ve\xc4\x87 Isuskrsta, kr\xc5\xa1\xc4\x87anskoga Boga. Tako\xc4\x91er, anti\xc4\x8dki i rimski uzori utjecali su na oblikovanje sadr\xc5\xbeaja, njegovu kratko\xc4\x87u i jasnost ure\xc5\xa1enu stilskim izra\xc5\xbeajnim sredstvima, poput usporedbi prilikom opisivanja Juditine ljepote, metafora, epiteta. Prema humanisti\xc4\x8dkih uzorima, u djelu se pomegdje spominje i anti\xc4\x8dka gra\xc4\x91a. koju je Maruli\xc4\x87 uklopio u opise krajolika, ljudi, mjesta i svoga zavi\xc4\x8daja._NEWLINE_Uz klasi\xc4\x8dnu poeziju, Judita obiluje biblijskim motivima; od samog izvora, Knjige o Juditi, Maruli\xc4\x87 isti\xc4\x8de pobo\xc5\xbenost glavne junakinje, koja je u alegorijskom smislu vjernost hrvatskoga naroda Katoli\xc4\x8dkoj Crkvi tijekom nemirnih vremena kraja Srednjeg i po\xc4\x8detka Novoga vijeka. Sama Judita svoj naum predaje u Bo\xc5\xbeje ruke, a Maruli\xc4\x87 joj pripisuje pobo\xc5\xbenost i bogobojaznost kao dvije najve\xc4\x87e (duhovne) vrline. Biblijskim obilje\xc5\xbejima epa pridodaju se i talijanski knji\xc5\xbeevni utjecaji i renesansni noviteti. Tu se naj\xc4\x8de\xc5\xa1\xc4\x87e isti\xc4\x8de petrarkisti\xc4\x8dki opis Juditine tjelesne i duhovne uzvi\xc5\xa1enosti, naturalisti\xc4\x8dki opis Holoferna kao opreka Juditinoj ljepoti i prikaz vojske u duhu realizma, gdje se jasno\xc5\xa1\xc4\x87u preklapa sa obilje\xc5\xbejima vergilijanske lirike.\n_START_SECTION_\nIdeja i alegorija\n_START_PARAGRAPH_\nGlavna poruka (poenta) ili ideja djela proizlazi iz suprostavljanja glavnih likova, Judite i Holoferna. Njihove suprotnosti i nagla\xc5\xa1ene razli\xc4\x8ditosti predstavljaju pobjedu slobode nad ropstvom, pravde nad ovozemaljskom vladaju\xc4\x87om nepravdom, dobra nad zlom, vjere nad nevjerom, \xc4\x8disto\xc4\x87e i \xc4\x8dednosti nad razuzdanosti. Te se poruke u razli\xc4\x8ditim oblicima javljaju i promi\xc4\x8du u svim knjigama, samim likovima, a ponegdje i opisima, naj\xc4\x8de\xc5\xa1\xc4\x87e ljudi i doma\xc4\x87ega \xc5\xbeivota (gra\xc4\x91anski, mornarski, ribarskii  seoski motivi), \xc4\x8dija jednostavnost pobje\xc4\x91uje materijalno bogatstvo i nesretnost koju donosi sa sobom._NEWLINE_U epu je nagla\xc5\xa1en i domoljubni osje\xc4\x87aj. Maruli\xc4\x87 je povukao usporednicu izme\xc4\x91u biblijske prispodobe o Juditi i geoploti\xc4\x8dke i povijesne situacije u splitskoj okolici, ali i samoj hrvatskoj. \xc5\xbdidovi u prenesnom zna\xc4\x8denju predstavljaju hrvatski narod kojega su u pro\xc5\xa1losti morili Asirci, a sada ga u Maruli\xc4\x87evo doba more Turci nadomak Klisa, posljednje utvrde hrvatstva u Dalmaciji, posljednje crte obrane kr\xc5\xa1\xc4\x87anstva. Juditin \xc4\x8din i Betuljanima i hrvatskome narodu zorno prikazuje da se uz Bo\xc5\xbeju pomo\xc4\x87 i vlastitom vjerom mo\xc5\xbee spasiti od svake opasnosti._NEWLINE_Ovim epom Maruli\xc4\x87 se predstavio i kao renesansni pjesnik, predvodnik novog knji\xc5\xbeevno-povijesnog umjetni\xc4\x8dkog pravca u hrvatskoj i europskoj knji\xc5\xbeevnosti. To je ponajprije vidljivo u jasno\xc4\x87i svega \xc5\xa1to prikazuje, opisuje, pripovijeda, u redoslijedu izlaganja do\xc4\x91aja i razvoju radnje (fabule) te u slikovitosti samoga djela. Zbog svoje namjene djela obi\xc4\x8dnome puku i alegorijskoga zna\xc4\x8daja, Judita je aktualna za svako vrijeme hrvatske povijesti, u kojoj se hrvatski narod \xc4\x8desto nalazio pod vla\xc5\xa1\xc4\x87u drugih, stranih vladara unato\xc4\x8d jasnoj \xc5\xbeelji za neovisno\xc5\xa1\xc4\x87u.'